Den tidligere AaB-målmand har fået et tilbud om et lynskifte, og dermed mister Vendsyssel FF deres målmandstræner.

- Sådan et tilbud jeg har fået, hænger ikke på træerne, og som målmandstræner skal du være heldig, hvis du får sådan en chance én gang – nu er jeg så heldig, at jeg får chancen igen. Sådan siger Karim Zaza, nu forhenværende målmandstræner i 1. divisionsklubben Vendsyssel FF om sit nyt job, der er kommet utroligt hurtigt i stand. Ifølge Ekstra Bladet blev Karim Zaza kontaktet af Qatar-klubben Al-Duahil lørdag. Mandag var de blevet enige om en aftale, og allerede i dag, torsdag, flyver den tidligere AaB-målmand til Qatar. - Det er selvfølgelig med stor ærgelse, at vi må sige farvel til Karim, der har været en stor del af Vendsyssel FF i en længere periode. Han har med sit gode humør været med til at bidrage til en god dagligdag, og samtidig har han været med til at skabe en vinderkultur i klubben, udtaler sportsdirektør i Vendsyssel FF, Ole Nielsen, om det hurtige skifte. Karim Zaza har tidligere været ansat som målmandstræner i Al-Duhail. Det var i 2014 da klubben hed Lekhwiya, og Michael Laudrup var træner. Nu er hele trænerstaben blevet fyret, og derfor fik Karim Zaza tilbuddet om et lynskifte. Dermed slutter hans anden periode i Vendsyssel FF, hvor han i første omgang kom til som spiller i 2011. Han har været målmandstræner i klubben siden 2016. - Karim har været en stor inspiration for vores målmænd, og har udviklet rigtig godt på dem, der har været her i sin tid i klubben – det har vi blandt andet set med Nicolai Flø og Peter Friis Jensen. Men vi har også forståelse for hans ønske om et nyt eventyr udenlands, og vi har naturligvis accepteret dette ønske. Vi ønsker ham al muligt held og lykke i fremtiden, og takker for en rigtig god tid i Vendsyssel FF, siger Ole Nielsen. - Jeg kommer uden tvivl til at savne trænerteamet, spillerne og alle i klubben. Det har været en rigtig god tid, jeg har haft her, og jeg ønsker hele klubben alt det bedste, slutter Karim Zaza.